泊府口
作者：陳造
朝代：宋

paragraphs: 建鄴重東南，爰從吳晉後。
鎮戍分淮江，心腹運臂肘。
我舟歷陽岸，煙外見鍾阜。
問名良賓實，南渡此其口。
龍蟠虎踞地，永藉藩籬守。
六朝或易之，戎馬輒騰蹂。
鐵山此濟師，竟致凶渠走。
扼吭儻得要，制敵果何有。
設險務究本，不獨計山藪。
任吏所宜擇，撫民所宜厚。
孤生恤緯意，南望凝竚久。
深愧行歌人，招邀話佳酒。